Segir Spöl ógna öryggi ferðalanga með aðgerðum sínum Vilhjálmur Birgisson formaður Verkalýðsfélags Akranes segir að öryggi bílferðalanga sé ógnað með því að hafa Hvalfjarðargöng opin og gjaldfrjáls á fimmtudag á meðan starfsmenn gjaldskýlis Spalar eru í verkfalli . „ Grafalvarlegt , “ skrifar Vilhjálmur á Facebook-síðu sína . „ Í neyðar - og viðbragðsáætlun sem gildir fyrir Spöl í Hvalfjarðargöngum kemur skýrt fram að það er ófrávíkjanleg krafa að starfsmenn Spalar hafi Tetra-talstöð og að gjaldskýlið sé aldrei skilið eftir mannlaust , “ skrifar Vilhjálmur og kallar eftir viðbrögðum Vegagerðarinnar við því ef Spölur ætli ekki að uppfylla neyðaráætlun ganganna . Vilhjálmur segir að sagan hafi sýnt að það skipti sköpum að starfsmenn grípi til skjótra viðbragða þegar óhöpp eiga sér stað í göngunum . „ Hver mínúta getur skipt máli hvað það varðar . Nánast í hverri einustu viku þurfa starfsmenn Spalar að aðstoða vegfarendur vegna óhappa sem verða í göngunum , meðal annars að draga bilaðar bifreiðar upp og annað slíkt . Það kemur líka fyrir að starfsmenn Spalar þurfi að bregðast hratt við fyrir sjúkraflutningabíla í neyðarakstri og er þá göngunum lokað til að sjúkrabifreiðar hafi greiðan aðgang í gegn en það er ljóst að þegar enginn verður í gjaldskýlinu verður slíkri þjónustu ekki til að dreifa . Ég tala af reynslu fyrir mikilvægi þess að öryggismál séu í lagi í göngunum enda vann ég hjá Speli í sex ár áður en ég tók við formennsku í Verkalýðsfélagi Akraness . “ Vilhjálmur skrifar að Spölur sé nú bæði á gráu svæði varðandi lög um stéttarfélög og vinnudeilur um leið og fyrirtækið ógni öryggi vegfarenda . Ljóst er að nú fer að hitna í kolunum í kjaradeilunum . Í athugasemd við þennan pistil formannsins skrifar ein kona : „ Þeir vilja semsagt frekar gefa frítt í göngin heldur en að borga hærri laun ? “